**Notă informativă**

**la proiectul hotărîrii Guvernului „Cu privire la reorganizarea unor întreprinderi de stat”**

**Condițiile ce au impus elaborarea proiectului și finalitățile urmărite**

Unul dintre obiectivele prioritare asumate de către Guvern, reliefate în Programul de activitate al acestuia pe anii 2016-2018, rezidă în implementarea reformei administrației publice.

Pentru realizarea acestui obiectiv, prin Hotărîrea Guvernului nr. 911 din 25 iulie 2016 a fost aprobată Strategia privind reforma administrației publice pentru anii 2016-2020, iar prin Hotărîrea Guvernului nr. 1351 din 15 decembrie 2016, a fost aprobat Planul de acțiuni pe anii 2016-2018 pentru implementarea acestei Strategii.

Drept deziderat stabilit în Strategia citată, evidenţiem modernizarea serviciilor publice, îmbunătățirea accesului la aceste servicii, creșterea eficienței prestării respectivelor, reducerea sarcinilor administrative și minimizarea costurilor serviciilor, asigurând în final, un nivel stabil de calitate a serviciilor prestate.

Considerînd necesitatea respectării angajamentului asumat de către Guvern, privind consolidarea responsabilităților autorităţilor administrative, ale instituţiilor publice şi ale întreprinderilor de stat, pentru a îmbunătăți gestionarea acestora şi asigurarea prestării celor mai bune servicii publice, în conformitate cu principiile SIGMA/OECD (obiectiv evocat în Strategia privind reforma administraţiei publice pentru anii 2016-2020, aprobată prin Hotărîrea Guvernului nr.911 din 25 iulie 2016), menţionăm necesitatea lansării prezentului proiect de act normativ.

Proiectul a fost elaborat de către Centrul de Implementare a Reformelor, în coordonare cu Cancelaria de Stat.

**Principalele prevederi ale proiectului și evidențierea elementelor noi**

În temeiul art.6 alin.(1) lit. e) al Legii nr.121-XVI din 4 mai 2007 privind administrarea şi deetatizarea proprietății publice, adoptarea hotărîrilor privind reorganizarea întreprinderilor de stat, este în competenţa Guvernului.

În virtutea acestor norme, a celor inserate la art.14 al Legii nr.146-XIII din 16 iunie 1994 cu privire la întreprinderea de stat, la art.32 al Legii  nr.98 din 4 mai 2012 privind administraţia publică centrală de specialitate, precum şi analizelor economice efectuate, s-a decis oportună reorganizarea Întreprinderii de Stat „Fintehinform” în Instituţia Publică „Centrul de Excelență în Finanțe și Tehnologii Informaționale”.

Ulterior, Instituţia Publică „Centrul de Excelență în Finanțe și Tehnologii Informaționale” va absorbi Întreprinderea de Stat „Fiscservinform” şi Întreprinderea de Stat „Vamservinform”.

Prin urmare, în virtutea celor propuse, Întreprinderea de Stat „Fiscservinform” şi Întreprinderea de Stat „Vamservinform” îşi vor înceta existenţa, iar drepturile şi obligațiile acestora, în calitate de persoane juridice absorbite, vor trece integral la persoana juridică absorbantă.

La fel, proiectul dispune că, disponibilizarea personalului în legătură cu reorganizarea Întreprinderii de Stat „Fintehinform”, Întreprinderii de Stat „Fiscservinform” şi a Întreprinderii de Stat „Vamservinform” se va efectua în conformitate cu legislaţia muncii în vigoare, în cazul imposibilității transferului acestuia.

Transmiterea integrală a patrimoniului de la persoanele juridice absorbite către persoana juridică absorbantă se va efectua în conformitate cu prevederile Regulamentului cu privire la modul de transmitere a bunurilor proprietate publică, aprobat prin Hotărîrea Guvernului nr.901 din 31 decembrie 2015.

Remarcăm că, funcţiile exercitate şi serviciile prestate, în conformitate cu legislaţia în vigoare, de către persoanele juridice reorganizate vor fi exercitate de către Instituţia publică „Centrul de Excelență în Finanțe și Tehnologii Informaționale”, cu asigurarea respectării prevederilor Legii nr.133 din 8 iulie 2011 privind protecția datelor cu caracter personal.

Proiectul aprobă Statutul Instituţiei publice „Centrul de Excelență în Finanțe și Tehnologii Informaționale”, modificările şi completările ce se operează în unele hotărîri ale Guvernului, precum şi lista hotărîrilor Guvernului ce se abrogă.

**Descrierea gradului de compatibilitate a prevederilor proiectului cu legislația Uniunii Europene**

Prezentul proiect de act normativ nu contravine legislației Uniunii Europene.

**Fundamentarea economico-financiară**

Potrivit proiectului **–** cheltuielile ce ţin de reducerea statelor de personal în legătură cu absorbția Întreprinderii de Stat „Fiscservinform” şi a Întreprinderii de Stat „Vamservinform” vor fi asigurate din contul veniturilor proprii ale celor trei entități reorganizate, transmise Instituţiei Publice „Centrul de Excelență în Finanțe și Tehnologii Informaționale”.

Prin urmare, în speţă, nu au fost identificată necesitatea suportării, de către bugetul public, a unor cheltuieli financiare.

**Iurie CIOCAN,**

**Director**

**Centrul de implementare a Reformelor**